
Súd: Spisová značka: Identifikačné číslo súdneho spisu: Dátum vydania rozhodnutia: Meno a priezvisko sudcu, VSÚ: ECLI:
Okresný súd Vranov nad Topľou 13T/34/2023 8823010209 15. 05. 2024 Mgr. Anna Monoková ECLI:SK:OSVT:2024:8823010209.4
ROZSUDOK V MENE SLOVENSKEJ REPUBLIKY Okresný súd Vranov nad Topľou samosudkyňou Mgr. Annou Monokovou v trestnej veci proti obžalovanému A. B., nar. XX.XX.XXXX vo C. D. E., trvale bytom B. D. E., A. F. XXX/X, okr. Vranov nad Topľou, t.č. ÚVTOS Košice pre prečin krádeže podľa § 212 ods. 1 písm. a), písm. b), ods. 2 písm. b) Trestného zákona vo forme spolupáchateľstva podľa § 20 Trestného zákona, na hlavnom pojednávaní konanom dňa 15. mája 2024 takto rozhodol: Obžalovaný A. B., nar. XX.XX.XXXX vo C. D. E., trvale bytom B. D. E., A. F. XXX/X, okr. C. D. E., E. ÚVTOS Košice u z n á v a s a z a v i n n é h o, ž e spoločne s už odsúdenými A. B., nar. XX.X.XXXX a G. E., nar. X.XX.XXXX v presne nezistený deň 08.02.2023 alebo 09.02.2023 okolo 19:00 hod. po predchádzajúcej vzájomnej dohode preskočili v zadnej časti dvora oplotenie neobývaného rodinného domu na H. I. J. XXX/XX, C. B. D. E., kde cez záhradu najprv prešli k hospodárskej budove za rodinným domom, na ktorej obžalovaný A. B. prehľadal povalu, odkiaľ nič neodcudzil a následne prišli k rodinnému domu, na ktorom A. B. kameňom rozbil sklenenú výplň dreveného dvojkrídlového okna o rozmeroch 118 cm x 140 cm do kuchyne domu, nachádzajúceho sa zo zadnej strany domu, kde cez rozbité okno následne obžalovaní spoločne vošli do rodinného domu, ktorý začali prehľadávať, kde zo steny spálne domu odcudzili 40 ks sakrálnych krížikov vo forme príveskov vyhotovených prevažne z kovu, mosadze a kameňa rôznych rozmerov, ktoré boli povešané na stene na drevenom podstavci v tvare kríža, sklenenú brúsenú vázu vysokú 24 cm, z kuchyne domu odcudzili 8 ks prázdnych plastových fliaš, 9 ks nerezových polievkových lyžíc, jeden smaltovaný hrniec hnedej farby o priemere 24 cm a jednu pokrievku o priemere 15 cm, 2 uteráky o rozmeroch 45 x 90 cm a 4 keksy neznámej značky, ktoré následne zjedli a následne z domu odišli tak, že obžalovaný A. B. a G. E. odišli tou istou cestou ako prišli a A. B. z domu odišiel cez bráničku nachádzajúcu sa v prednej časti domu a týmto konaním spôsobili pre K. L. M., nar. XX.XX.XXXX, trvale bytom D. N. XXXX/XXX, C. D. E., škodu krádežou vo výške 297,10 eur a škodu poškodením okna na dome vo výške 40 eur, pričom obžalovaný A. B. sa uvedeného konania dopustil po tom, čo bol rozsudkom Okresného súdu Vranov nad Topľou pod sp. zn. 1T/97/2020 zo 12.05.2021, právoplatným dňa 12.05.2021, uznaný za vinného zo spáchania pokračovacieho prečinu krádeže podľa § 212 ods. 1 písm. b), písm. g) Trestného zákona, spáchaného z časti v štádiu pokusu podľa § 14 ods. 1 Trestného zákona a formou spolupáchateľstva podľa § 20 Trestného zákona, teda
spoločným konaním si prisvojil cudziu vec tým, že sa jej zmocnil a spôsobil tak malú škodu a čin spáchal vlámaním a hoci bol za taký čin v predchádzajúcich dvadsiatich štyroch mesiacoch odsúdený tým
s p á ch a l
prečin krádeže podľa § 212 ods. 1 písm. a), písm. b), ods. 2 písm. b) Trestného zákona vo forme spolupáchateľstva podľa § 20 Trestného zákona Podľa § 44 Trestného zákona u p ú š ť a od uloženia súhrnného trestu, pretože pokladá trest uložený mu rozsudkom Okresného súdu Vranov nad Topľou sp. zn. 12T/53/2023 zo dňa 18.12.2023 v spojení s rozsudkom Krajského súdu v Prešove sp. zn. 5To/6/2024 zo dňa 6.3.2024, ktorým mu bol podľa § 360 ods. 2 Trestného zákona uložený trest odňatia slobody vo výmere 12 mesiacov nepodmienečne so zaradením pre jeho výkon do ústavu na výkon trestu s minimálnym stupňom stráženia na ochranu spoločnosti a nápravu páchateľa za dostatočný. odôvodnenie: Prokurátorka Okresnej prokuratúry Vranov nad Topľou podala na obžalovaného A. B. (ďalej len „obžalovaný“) obžalobu pre skutok uvedený vo výroku tohto rozhodnutia, ktorý po právnej stránke kvalifikovala ako prečin krádeže podľa § 212 ods. 1 písm. a), písm. b), ods. 2 písm. b) Trestného zákona vo forme spolupáchateľstva podľa § 20 Trestného zákona. V zmysle § 172 ods. 2 Trestného poriadku ak sa po vyhlásení rozsudku prokurátor aj obvinený vzdali odvolania alebo taký prejav urobili v lehote troch pracovných dní od vyhlásenia rozsudku, môže sa vyhotoviť zjednodušený písomný rozsudok, ktorý neobsahuje odôvodnenie. Ak ide o mladistvého obvineného, takéto vyhlásenie treba vyžiadať aj od zákonného zástupcu a zástupcu orgánu sociálnoprávnej ochrany detí a sociálnej kurately. Tento rozsudok neobsahuje odôvodnenie nakoľko sa obžalovaný aj za osoby oprávnené podať odvolanie v jeho prospech a prokurátor na hlavnom pojednávaní vykonanom dňa 15.05.2024 po vyhlásení rozsudku výslovne vzdali práva na podanie odvolania. Poučenie: Proti tomuto rozsudku možno podať odvolanie do 15 dní od jeho oznámenia na Okresnom súde vo Vranove nad Topľou. Oznámením rozsudku je jeho vyhlásenie v prítomnosti toho, komu treba rozsudok doručiť. Ak sa rozsudok vyhlásil v neprítomnosti takejto osoby, oznámením je až doručenie rozsudku. Rozsudok môže odvolaním napadnúť prokurátor pre nesprávnosť ktoréhokoľvek výroku, obžalovaný pre nesprávnosť výroku, ktorý sa ho priamo týka, okrem výroku o vine v rozsahu, v ktorom súd prijal jeho vyhlásenie, že je vinný alebo vyhlásenie, že nepopiera spáchanie skutku uvedeného v obžalobe, poškodený pre nesprávnosť výroku o náhrade škody, zúčastnená osoba pre nesprávnosť výroku o zhabaní veci. Osoba oprávnená podať odvolanie proti niektorému výroku rozsudku môže ho napadnúť aj preto, že taký výrok nebol urobený, ako aj pre porušenie ustanovení o konaní, ktoré predchádzalo rozsudku, ak toto porušenie mohlo spôsobiť, že výrok je nesprávny alebo že chýba. Po vyhlásení rozsudku sa môže oprávnená osoba odvolania výslovne vzdať.

